钦定古今图书集成/明伦汇编/氏族典/第265卷 > 王守恩
## 钦定古今图书集成/明伦汇编/氏族典/第265卷 > 王守恩

按《五代史王建立传》：“建立子守恩，以荫补稍迁诸卫
将军。契丹灭晋，昭义节度使张从恩以守恩权巡检
使，以守潞州，而从恩入见契丹，守恩以潞州降汉，汉
以守恩为昭义军节度使，徙镇静难，西京留守，加同
中书门下平章事。守恩性贪鄙，人甚苦之。时周太祖
以枢密使将白文珂等军西平三叛，还过洛阳，命白”
文珂代守恩为留守。守恩罢去，奉朝请于京师。后隐
帝杀史弘肇等，召群臣上殿慰谕之，守恩对曰：“陛下
始睡觉矣。”闻者皆缩颈。显德中，为左金吾卫上将军
以卒。